બ્લેકહેડ્સ..એક એવી જટિલ સમસ્યા કે સ્ત્રી હોય કે પુરુષ બંને આનાથી પરેશાન હોય છે. બ્લેકહેડ્સમાં એવું પણ નથી કે એકવાર હટાવી દીધા એટલે બીજીવાર નહી થાય. બ્લેકહેડ્સ માટે તમારે સમયાંતરે ટ્રીટમેન્ટ કરાવવી જ પડતી હોય છે. જો ટ્રીટમેન્ટ ન કરાવો અથવા તો બ્લેકહેડ્સ ન કઢાવો તો મુશ્કેલી વધતી જ જાય છે. સ્ત્રી હોય કે પુરુષ દરેક વ્યક્તિ પોતાના ચહેરાની સુંદરતાનો વધુ ખ્યાલ રાખતા હોય છે. પરંતુ બ્લેકહેડ્સ સુંદરતામાં કાળા ડાઘ જેવુ કાર્ય કરે છે. સામાન્ય રીતે નાના દાણા જેવા કાળા ડાઘ એટલે કે બ્લેકહેડ્સ નાક પર વધુ જોવા મળે છે. પરંતુ ઘણા લોકોને કપાળ, ગાલ, દાઢી, પગ, પીઠ, ખભા પર પણ થતા હોય છે. આ અંગે જો યોગ્ય ધ્યાન આપવામાં ન આવે તો બ્લેકહેડ્સ વધી પણ શકે છે અને એના કારણે અનેક ઇન્ફેક્શન પણ થઇ શકે છે. તો આ બાબતને ગંભીરતાથી લઇ પહેલેથી જ જો ઇલાજ કરાવવામાં આવે તો તમે સુંદરતા યથાવત રાખી શકો છો.